范景仁紫微見過亦謁不遇道上逢之
作者：梅堯臣
朝代：宋

paragraphs: 朝游翔鳳池，暮直中書省。
無由見顔色，況乃當畏景。
退朝八月朔，因得修造請。
高閎一何新，未歸閭巷靜。
版刺留姓名，不遑佇軒屏。
驅馬返我廬，道逢騶從整。
斂轡莫敢行，顧望立俄頃。
還家稚子言，有車來炳炳。
傳是紫微人，將迴猶引領。
如何互相乖，徒自想形影。
更待秋風高，緩步時往省。